Централна Избирателна Комисия

РЕШЕНИЕ  
№ 2063-НС  
София, 16 февруари 2021 г.

ОТНОСНО: жребий при попълване съставите на СИК

На основание чл. 57, ал. 1, т. 1, чл. 92, ал. 3 и ал. 9 от Изборния кодекс Централната избирателна комисия

**Р Е Ш И:**

1. В случай че парламентарно представените партии и коалиции и партиите и коалициите, които имат избрани членове на Европейския парламент, но не са парламентарно представени, не са направили поименни предложения за полагащия им се брой членове съгласно Решение № 2062-НС от 16 февруари 2021 г. на ЦИК или са направили предложения за по-малък от полагащия им се брой членове, се провеждат допълнителни консултации за попълване на незаетите места между всички участвали в консултациите партии и коалиции при спазване на изискванията на Изборния кодекс и цитираното решение на ЦИК.

Ако при допълнителните консултации не се постигне споразумение, незаетите места се попълват по предложение на други партии и коалиции, участвали в консултациите при кмета на съответната община, чрез жребий.

2. За проведения жребий се съставя протокол, който се подписва от участвалите в консултациите и при провеждане на жребия партии и коалиции и от кмета на общината или определеното с негова заповед длъжностно лице, което провежда консултациите.

3. Под други партии и коалиции по смисъла на чл. 92, ал. 9, изр. първо ИК следва да се разбира участвалите в консултациите по чл. 91, ал. 2 ИК партии и коалиции, които нямат избрани свои представители в Народното събрание или в Европейския парламент.

Когато в консултациите не са участвали други партии и коалиции, жребият се провежда между участвалите на консултациите партии и коалиции.

4. Ред за провеждане на жребий:

4.1. другите партии по т. 3 правят предложение за член на СИК, но не повече от 2% (за всяка от партиите и коалициите) от общия брой на членовете на СИК на територията на съответната община;

4.2. ако предложенията са повече от броя на незаетите места, се провежда жребий между партиите и коалициите по т. 3. За жребия се води протокол.

4.3. в отделни празни и непрозрачни пликове се поставя лист с изписано наименованието на всяка една от партиите и коалициите по т. 3, направили предложение;

4.4. кметът на общината или длъжностното лице, определено със заповед на кмета на общината, което провежда консултациите, разбърква пликовете по т. 4.3., след което поканва участващо в консултациите лице да изтегля последователно пликове до изчерпване на броя на незаетите места;

4.5. след изтеглянето на всеки от пликовете пликът се отваря и в протокола се вписва наименованието на партията или коалицията и имената на предложения от нея член на СИК. Процедурата се повтаря до запълване на всички незаети места.

5. Когато при проведения жребий по т. 4 са останали незаети места, предложения за попълване на съставите на СИК се правят от участвалите в консултациите по чл. 91, ал. 2 ИК партии и коалиции.

Жребият в тези случаи се провежда по реда на т. 4.3. – 4.5. от настоящото решение между участвалите в консултациите партии и коалиции при спазване на разпоредбата на чл. 92, ал. 3 ИК.

6. При преразпределението на незаетите места в СИК и техните ръководства следва да се спазват изискванията на чл. 92, ал. 3 ИК – никоя партия или коалиция не може да има повече от половината от членовете във всяка една СИК и председателят, заместник-председателят и секретарят трябва да са предложени от различни партии и коалиции.

Председател: Александър Андреев

Секретар: Севинч Солакова

ЕВ/МБ

\* Публикувано на 16.02.2021 в 22:13 часа